As teëkant van hierdie munt word die situasie van Leo Hu, ‘n ondersoekend joernalis wat op amptenare van die regerende party se liddorings getrap het, onder die loep geneem. Hy is een van 10 miljoen mense wat met die donkerkant van die sosiale telkaart te doen gekry het. As joernalis het hy hoëvlak korrupsie en moordsake wat die polisie nie kon of wou oplos nie blootgelê. Nadat hy ‘n lastersaak verloor het teen ‘n regeringsbeampte, wat hy van afpersing beskuldig het, moes hy om verskoning vra en ‘n boete betaal,wat hy ook gedoen het. Hu het egter geweier om ‘n addisionele fooi te betaal wat die hof hom opgelê het. In 2017 het hy agtergekom dat hy uit die gemeenskap verban is, omdat hy vir oneerlikheid geswartlys is. Daar was vir hom geen manier waarop hy dit kon betwis of omkeer nie. Sy swak sosiale kredietgradering het sy reisopsies tot niet gemaak en hom vir alle praktiese omstandighede onder huisarres geplaas. Hy kan glad nie ‘n plek op ‘n hoëspoed trein of ‘n vliegtuig bespreek nie. Verder is sy werk as joernalis ingeperk deurdat sy sosiale media rekeninge gesluit is. Die moontlikheid om vir sy volgelinge op sosiale media te publiseer is daardeur onmoontlik gemaak.
Hierdie video het ons ‘n kykie gegee hoe ‘n wêreld lyk waar Ouboet jou dophou. Sekerlik kan ons die vraag vra of hierdie eksperiment in hoë-tegnologie sosiale-ingenieurswese slegs tot die Sjinese bevolking beperk is? Baie dinge dui egter daarop dat hierdie ‘n wêreldwye verskynsel geword het. Dit is nie meer mense met verstand, rede en emosie wat ander mense dophou nie. ‘n Digitale totalitêre staat is wêreldwyd besig om stadig nader te kruip, ook in Suid-Afrika. Koue, gevoellose, onemosionele, maar… berekende sagteware algoritmes is besig om jou lot te bepaal waar jy niks en niemand mag of kan bevraagteken nie.